정조 9년
乙巳四月初八日午時。上御誠正閣。時原任大臣備局有司堂上入侍時。領敦寧鄭存謙。判府事李徽之。左議政洪樂性。判府事李福源。判府事金熤。有司堂上行刑曹判書金華鎭。行副司直徐有隣。同副承旨李祖源。假注書曺允遂。記事官金鳳顯。記事官李崑秀。以次進伏訖。上命書傳敎曰。政官牌招開政。上曰。昨日卿等收議。無別白敷奏者。卿等使之來待。蓋欲面詢後決處。卿等須指一陳達。可也。樂性曰。臣則前已箚陳筵奏。別無他見。而今番凶逆。非尋常鞫獄之比。夏賊之變復出。而旋卽殄滅。稱兵之迹狼藉。而幸得鋤治。發告之功。實所罕有。雖施以旂常之典。宜無慳惜。而事體重大。不敢自下達白矣。存謙曰。臣昨於收議中。以合施旂常之典。已有敷奏。朝廷擧措。當觀大體。臣只聞告者之言歸虛。則告者反受其罪。告者之言皆實。則告者乃受其功。大抵今番逆變。振古所無。賊恭之窮凶極惡。赫赫天日之下。又生一夏賊。至於瑮福諸賊。誑惑排布。至凶劇憯。危機交迫。幸賴兩重臣一蔭官之發告。殄滅極逆。掃淸凶沴。則旂常之典。不施於此人。而施之何人乎。雖施以錄勳之典。不爲過矣。徽之曰。今者諸賊。實是亘萬古所未有之大逆也。因彼兩重臣及金履容之功。凶計盡露。王章快施。少洩神人之憤。國家於此三人。宜有表奬之典。以聳觀聽。而但彝常之紀。恐不宜輕易論之矣。福源曰。今番逆變。締結中外。約束期日。其情則至凶憯。其迹則極爛熳。雖幸先機勦滅。而思之尙懍然心寒。至於賊恭。又一夏賊。直是天地間大變。今日臣民之驚心痛骨。又非瑮洋等諸賊之比。若無發告之人。則將使此等凶魁劇賊。至今掩置假息。聞卽發告。雖曰臣子常分。而烏可無酬勞奬功之道乎。旂常之典。事體至重。有不可輕議。而賞典則決不可已矣。熤曰。臣之愚見。略陳於昨日收議。而今番凶逆之獲卽殲滅。實由於金履容發告之致矣。亦豈曰無其功也。然若使履容爲蠢蠢蚩氓之類。則初無知識。誤入賊窟。終能覺悟。翻身發告者。固合釋其罪而錄其功。至若履容。旣是搢紳家子孫。而渠亦身係仕籍。食君衣君之人。不可與氓庶之類。一例責之。則雖曰有發告之功。實是功不掩罪。然而今若只論其罪。不紀其功。則日後發告之路。恐或因此而見杜。此亦不可不慮。故臣於獻議中。以或可酌量施賞之意仰陳。而旂常之典。非所可論。至於兩重臣事。以其上聞之功。極逆斯得。亟施當律。少洩神人之憤。此固輿情之幸。而今乃以上聞之功。施以非常之典。則雖以兩重臣私心言之。其爲惶蹙不安。當如何也。上謂存謙樂性曰。卿等必以錄勳爲可乎。我朝固多錄勳之規。如古相崔奎瑞。雖不施錄勳之典。而有一絲扶鼎之褒。至於金重萬。以其發告之功。亦施錄勳之典。此等事。非無古規之可考者。而事在久遠。予未詳知。故於今番事。有難援古以決。此予所以趑趄者。卿等更加爛商。從長以奏。好矣。樂性曰。臣初以旂常之典仰對。而僉議皆以錄勳爲過。則臣亦豈有他見。量功施賞。似好矣。存謙曰。臣亦與左相意見。別無異同。初以錄勳仰達。而諸大臣所奏。俱以錄勳爲不可。則臣何必更陳初見。依僉議參量施賞。似好矣。上曰。備堂之意。何如。華鎭曰。錄勳雖難輕議。至於褒賞之典。恐不可已矣。有隣曰。有功者賞。國之常典。今番凶賊。殆振古所無。便有二夏賊而後出愈凶。至擧三道兵而陰圖轉急。倘非一二臣之或先事發告。或殫誠鉤情。則其何以殄殲梟種。遏絶鴟張。使倫綱復明。危機底安乎。若論其功。何賞可惜。而至於錄勳一款。關係重大。有非如臣愚昧。所可指陳。唯在聖上亟加博詢。明施厚賞。以爲感發忠心。激勸來後之道矣。上謂熤曰。昨見卿收議中陳列。今又聞面陳所論。儘有意見。予甚嘉之。又謂樂性等曰。朝見訓將疏。則聞此論賞之擧。多有巽辭之語。此則太過矣。樂性曰。訓將辭疏。可謂逕發矣。上命祖源讀訓將疏。以示諸臣。仍下敎曰。金鍾秀未及聞論賞事耶。今雖欲封勳。訓將疏語。旣如是。則金鍾秀之意。似無異同。此亦難處之一端。且以大體論之。單勳旣無古例。竝錄亦涉不可。以此以彼。似不當爲之。且金判付事所陳。旣如彼。卿等皆以旂常爲稍過。則事面誠然。錄勳之典。似難輕議。然諸人之功。固是不小。而旣不用錄勳之典。又無別般褒賞之擧。則何以勸來後孝子忠臣之心乎。固當加等施賞。而賞非一規。當用何賞乎。金履容及兩重臣。亦當有分等區別之道。何以則爲好耶。樂性曰。若不錄勳。則宜施以陞擢之典矣。存謙曰。錄勳之典。旣不施之。而若下此一等。則褒賞激勸之方。左相旣有所奏。臣豈有他見。上曰。雖欲賞之以加資之典。訓將則已資窮。且無子姪之代加者。將何施之。然則加資之外。又有何賞乎。以何賞賞之。然後可得稱當耶。卿等思之。樂性曰。賞有許多般賞格。實難自下建白。而至於兩重臣。苟欲曲諒必辭之意。則亦豈無明示優禮之眷。以爲奬功酬勞之道乎。徽之曰。朝家賞典。或有拔例擢用者。又或有田民賜給者。至於今番賞格。唯在自上裁量處分矣。福源曰。若論褒賞之方。則資級最重。其次則田民或錫馬或賚財。各有差等。而量功施賞。唯在造化權衡矣。上曰。然則賞以田民爲稍勝耶。初意則竝與重臣。欲爲加資矣。朝見訓將疏。則力辭旣如彼。且已資窮。欲以田民賞之矣。僉對曰。聖敎得當。依此施賞。誠好矣。上命書批旨曰。本事係是重大之擧。有難輕易決定。引接卿等。更又爛商。卿等之言。略有同異。大體則皆以錄勳爲稍過。然若無褒賞之擧。何以聳瞻聆而勸來後。且況金判付收議。論列旣如彼。訓將疏本。力辭又如此。今雖欲別施旂常之典。有多少窒礙之端。然則裁量論賞。務歸適中。實合兩得之義。以此問于諸大臣。僉議亦皆詢同。訓鍊大將具善復。行司直金鍾秀。竝賜田民。前縣令金履容加資。因令該曹拔例收用。可也。出擧條樂性。以慶尙監司鄭昌順狀啓意奏曰。頃以義僧番錢減半給代事。依筵稟行會各道矣。卽見慶尙監司鄭昌順狀啓。則道內各邑。或請以某樣穀物。加分取耗。逐年充給。或請以留儲錢布。給債取殖。方便防給。其所論報。意見不一。節該抄錄。謄報備局。以爲從長許施之地事。請令廟堂稟旨。分付矣。各邑所報。雖曰不同。而要之。錢穀間取殖取耗。從便防給則一般。竝令依狀請施行。而若其抄錄中。太不齊處。自備局略加釐正下送。以爲永久遵行之地。何如。上曰。依爲之。待諸道狀本畢到。自廟堂成出一通成式。印給京營及諸道。可也。出擧條樂性。又以原春前監司徐鼎修狀啓意奏曰。杆城郡結役減稅事。前因回啓判付。發關。分付矣。卽見原春前監司徐鼎修狀啓。則枚擧杆城郡守金宗範牒呈辭意。論理陳聞。而以爲本郡每結加稅。雖不可多數蠲減。若依戊寅年例。毋論元續田畓與勸耕田。每結租三斗六升。錢五錢式。更爲減給。則庶爲一分捄弊之方。至於減結之給代。句管穀耗前取用。係是法外。亦依戊寅年例。以本邑與他邑均廳漁鹽稅及結錢中。只今年給代。自翌年以句管穀耗條。依詳定例給代。均廳錢無永縮之患。句管穀爲耗後之用。如是變通。似涉便宜。請令廟堂稟旨。分付矣。杆城結役。係關民隱。再勤詢訪。至有道臣守令之商礭登聞。其在仰體之道。宜有軫恤之擧。依狀請減給事。分付。給代一事。均廳事體。與他自別。而數旣不多。且止今年。似不必持難。至於明年。則自可以句管耗充給。竝以此意。一體分付於均廳及本道道臣。何如。上曰。均堂之意。何如。有隣曰。均廳事目。至爲嚴截。毋論多少。有難撓改。且嶺東結役。邑各不同。此路一開。紛紜之弊。難保其必無。揆以事面。宜可防塞。而杆城一邑則聖念旣勤於蠲恤。今年減給條。若以本道加分耗充給。明年以後。依狀請以句管耗。計數上下。實爲兩便之道矣。上曰。不過當年條請得。數亦零星。何必持難。依狀請許施。可也。出擧條樂性奏曰。近來政院。多有不善擧行之事。極爲駭然矣。上曰。非但小事爲然。且有大駭異之事。昨日秋曹草記批旨中。承宣肆然添書。批旨事體。何等重大。而一承宣。乃敢先自添書。後乃仰稟。此何道理。因此事。有將欲處分之敎。而承宣徑以罷職書出。以至旣布還入之境。此亦前所未有之事。且再昨春塘臺賞試射時。有史官禁推之命。而該承宣尙不捧傳旨入啓。院中擧行。誠萬萬不成說矣。惡在出納惟允之道乎。樂性曰。批旨與傳敎。事體至重且大。固不敢一字增減。而昨日秋曹草記批旨。承宣之自下添書。從後入稟者。事未前聞。大關國綱。且承宣罷職事。只有將欲處分之敎。原無書出之命。而徑先書出。至於旣布還入之擧。出納之地。事事顚錯。誠極駭然。當該兩承旨。宜施削職之典。且旣有尹行任禁推之命。而傳旨經宿。不爲捧入云。此亦前所未有之事。揆以事面。殊涉稽忽。當該承旨罷職。至於都承旨。職在一院之長。固難免不善察飭之罪。亦施罷職之典。何如。上曰。依爲之。都承旨推考。可也。出擧條上曰。斗恭支屬。不可一刻置之於城闉之內。斯速渡江。囚置於畿內初到邑獄。可也。存謙曰。送置畿獄。果好矣。有隣曰。似不當置之京內矣。華鎭曰。旣有臺啓。則例不得發配。而此等凶逆之孽。尤何可出送畿獄乎。上曰。逆孼支屬。予何可暫時留置於城內乎。速送畿獄。可也。華鎭曰。畿獄防守。旣甚疎虞。此兩囚與婦女幼稚有異。不可竝置於一小縣之獄。且是禁府移送之罪人。則亦不可自臣曹移送他獄矣。上曰。益榮事。殆不成說矣。彼豈可長在獄中。無可出之日乎。華鎭曰。罪人之未出獄而臺啓爭執者。例不得發配。發配猶然。況白放乎。臺啓旣發之後。決不可放出矣。上曰。向日酌處之命。在於臺啓旣發之後耶。華鎭曰。然矣。上命退。諸臣以次退出。